A’ chiad fhoillseachadh ann an 2007 le Stòrlann Nàiseanta na Gàidhlig agus Cànan, le taic bhon Bhuidheann Eadar-roinneil airson Ionnsachadh agus Leasachadh Coimhearsnachd (Community Learning and Development Review Group for Gaelic).

ISBN 978-1-904730-69-9

Air fhoillseachadh ann an 2016 le:

Stòrlann Nàiseanta na Gàidhlig

An Tosgan

54 Rathad Shìophoirt

Steòrnabhagh

Leòdhas

www.storlann.co.uk

oifis@storlann.co.uk

Tha Stòrlann Nàiseanta na Gàidhlig a’ faighinn taic bho Bhòrd na Gàidhlig.

Dealbh còmhdaich © General Photographic Agency/Getty Images.

Na dealbhan Corbis agus Getty Images.

Na còraichean uile glèidhte. Chan fhaodar pàirt sam bith dhen leabhar-e seo ath-riochdachadh ann an cruth sam bith, no ann an dòigh sam bith gun chead ro-làimh bho Stòrlann Nàiseanta na Gàidhlig.

Deilbhte le Cànan Earranta | www.canan.co.uk

Beatha le Buaidh

Ant & Dec

An teacs le Gillebride Mac’Illemhaoil

Ant & Dec

Tha Ant agus Dec air dithis cho ainmeil agus a tha ag obair air an telebhisean ann am Breatainn. Tha iomadach dreuchd air a bhith aca bhon a nochd iad air beulaibh a’ chamara an toiseach ann am prògram chloinne, Byker Grove.

Rugadh Anthony McPartlin agus Declan Joseph Oilibhear Donnelly anns a’ Chaisteal Nuadh sa bhliadhna 1975. Tha iad air a bhith soirbheachail nan cleasaichean agus nan seinneadairean a bharrachd air a bhith a’ toirt iomadach prògram fa chomhair an t-sluaigh.

A’ coinneachadh

Cha b’ aithne do dh’Ant agus Dec a chèile idir gus an do choinnich iad air Byker Grove. B’ ann anns a’ Chaisteal Nuadh a bha am prògram air a stèidheachadh agus fhuair an dithis aca pàirtean ann mar chleasaichean. An dèidh a bhith còmhla air beulaibh a’ chamara thòisich iad air a bhith nan deagh charaidean.

Seinneadairean

B’ e PJ agus Duncan na h-ainmean a bha air na caractaran aca ann am Byker Grove agus b’ e na h-ainmean sin a chleachd iad nuair a thòisich iad air seinn. A-rithist bha iad gu math soirbheachail le an cuid seinn. Mus do stad iad a sheinn bha iad air 3 clàran a dhèanamh (agus bha iad air a bhith gu math soirbheachail). Bha gnothaichean a’ dol gu math dhaibh an toiseach ach beag air bheag bha na bu lugha agus na bu lugha a’ ceannach nan clàr aca. Leis an ùine nan seinneadairean a’ tighinn gu ceann chuir iad cùl ri PJ & Duncan agus thòisich iad air an ainmean cearta, Ant agus Dec, a ghabhail orra fhèin a-rithist.

Prògraman Chloinne

An dèidh a bhith nan seinneadairean bha duilgheadas aig an dithis aca obair fhaighinn. Chuir iad romhpa gluasad a Lunnainn agus an sin bha iad a’ fuireach anns an aon taigh. Fhuair iad obair a’ dèanamh prògram comadaidh chloinne agus an dèidh sin fhuair iad am prògram fhèin air Sianal 4. Bha iad air cothroman obrach fhaighinn a-rithist agus choisinn iad cliù dhaibh fhèin airson a bhith èibhinn agus bha a h-uile coltas ann gun robh am mòr-shluagh glè dhèigheil orra.

Prògraman Inbheach

Tha Ant & Dec air a bhith ag obair air na prìomh shianalan uile ann am Breatainn. Tha iad air iomadh prògram a dhèanamh dhan BhBC, Sianal 4. Ach b’ e ITV a chunnaic cho comasach ‘s a bha iad ag aontachadh chùmhnantan ann an 1998. ’S le sin, ’s ann airson nam prògraman I’m a Celebrity, Get Me Out of Here!, Britain’s Got Talent agus Ant & Dec’s Saturday Takeaway as fheàrr a dh’aithnicheas daoine iad. Tha daoine measail orra a chionn agus gu bheil iad cofhurtail agus èibhinn air beulaibh a’ chamara.

Air falbh on telebhisean

Ged a shaoileadh duine nach robh cus ùine aig an dithis aca airson rud sam bith eile a dhèanamh leis cho tric agus a tha iad air an telebhisean, tha ùidh mhòr aig an dithis aca ann an spòrs. ’S toil leotha a bhith a’ cluich goilf ach gun teagamh sam bith, ’s e a bhith a’ leantainn Newcastle United an cur-seachad as fheàrr leotha. Tha iad glè mhoiteil a bhith às a’ Chaisteal Nuadh agus bidh iad a’ tilleadh dhachaigh cho tric agus as urrainn dhaibh.

Bho dh’fhàs iad ainmeil tha Ant & Dec air a bhith a’ toirt thugainn mòran phrògraman air an telebhisean, nam measg prògraman mar Ant & Dec’s Gameshow Marathon, Ant & Dec’s Push the Button agus Red or Black?.

Tha Britain’s Got Talent a’ dol fhathast agus tha e air a bhith air leth soirbheachail. Ann an 2009 thug iad am follais Susan Boyle agus Diversity a tha air deagh chliù a chosnadh dhaibh fhèin bhon uair sin.

Tha iad cuideachd air nochdadh ann an dà fhilm, Love, Actually ann an 2003 agus Alien Autopsy ann an 2006. Ann an 2002 ghabh iad pàirt anns a’ phrògram, A Tribute to the Likely Lads. Chluich Ant pàirt Terry Collier agus chluich Dec pàirt Bob Ferris, dà charactar bhon t-sitcom Whatever Happened to the Likely Lads a bh’ air an telebhisean anns na seachdadan.

Fhuaireadh a-mach ann an 2007 gun robh feadhainn de phrògraman Ant & dec a’ dèanamh foill air daoine a bha a’ fònadh a-steach airson pàirt a ghabhail ann am farpaisean. Anns ant- Sultain 2008 thuirt Ant & Dec nach tachradh a leithid tuilleadh.

Ann an 2016 rinn Ant & Dec prògram aithriseach air ITV mun Phrionnsa Teàrlach, When Ant & Dec Met the Prince: 40 Years of the Prince’s Trust, a chòrd glè mhath ris an luchd-amhairc. San aon bhliadhna thug iad thugainn beò bho Chaisteal Windsor am prògram, The Queen’s 90th Birthday Celebration, a-rithist air ITV.

Bha iad a’ fuireach anns an aon taigh gus an do phòs Ant a leannan, Lisa Armstrong, ann an 2006. Phòs Dec a leannan fhèin, Ali Astall, anns a’ Chaisteal Nuadh ann an 2015.

Tha e follaiseach gu bheil Ant & Dec a’ faighinn air adhart uabhasach math còmhla. Tha meas mòr aig daoine orra agus tha iad air mòran dhuaisean a chosnadh airson na tha iad a’ dèanamh air an telebhisean.

Cò iad

Latha Breith

Ant - 18/11/1975

Dec - 25/09/1975

Co às a tha iad?

Tha an dithis aca às a’ Chaisteal Nuadh.

An ainmean ceart

Anthony McPartlin agus Declan Iosaph Oilibhear Donnelly

A’ chiad obair aca

Cleasaichean

Dreuchdan eile

Seinneadairean agus luchd-lìbhrigidh prògraman telebhisein.

Càirdeas

Fìor dhlùth charaidean.